Ekonomia amerikane rritet me 3,4 përqind gjatë tremujorit të dytë të vitit
Ngjarjet ekonomike që tërhoqën vëmendjen gjatë kësaj jave të korrikut
Sipas një raporti të botuar sot nga departamenti amerikan i tregtisë, ekonomia e Shteteve të Bashkuara u rrit 3,4 përqind gjatë tremujorit të kaluar. Ndërkohë, Dhoma e Përfaqësuesve e Kongresit amerikan miratoi një ligj të ri për energjinë, i cili parashikon shkurtime taksash për kompanitë e naftës, të qymyrgurit dhe të energjisë bërthamore. Përkrahësit e projektligjit thonë se ai do të inkurajojë kompanitë të zgjerojnë prodhimin dhe të ulin varësinë amerikane tek burimet e huaja të energjisë. Shtetet e Bashkuara, Kina dhe katër vende të tjera thonë se po krijojnë një partneritet për të luftuar ngrohjen globale duke shkëmbyer teknologji që nuk e dëmton mjedisin. Australia, India, Japonia dhe Koreja e Jugut iu bashkuan dy ndotësve më të mëdhenj të ajrit në botë, Shteteve të Bashkuara dhe Kinës, në një marrëveshje që synon pakësimin e gazeve që shkaktojnë efektin serë, pa penguar rritjen ekonomike. Disa organizata për mbrojtjen e mjedisit ankohen se marrëveshjes i mungojnë objektivat konkrete për pakësimin e këtyre gazrave. Dhoma e Përfaqësuesve e Kongresit amerikan miratoi dje me diferencë të vogël votash Marrëveshjen për Tregti të Lirë me vendet e Amerikës Qendrore. SEnati e kishte miratuar më parë marrëveshjen, e cila pakëson pengesat tregtare midis Shteteve të Bashkuara dhe 6 vendeve të Amerikës Qendrore. Tani marrëveshja do t’i kalojë Presidentit Bush për ta kthyer në ligj. Disa kompani të mëdha të tregtisë së jashtëme këtë javë i rritën parashikimet e fitimeve dhe të shitjeve. Kompania Boeing dhe prodhuesja e Airbusit, EADS, thanë se presin rritje të trafikut ajror, sidomos në Azi, krahas një përmirësimi në ekonominë botërore. Shumë nga partnerët tregtarë të Kinës e përshëndetën rivlerësimin e monedhës së saj javën e kaluar. Por zyrtarët kinezë thonë se rivlerësimi nuk nënkupton se do të ketë juani do të pësojë ndryshime të mëtejshme brenda një periudhe të shkurtër. Kina e rriti vlerën e monedhës së saj diçka më shumë se 2 përqind por disa ekonomistë të huaj thonë se është e nevojshme një rritje prej 10 deri në 15 përqind. Këtu në Shtetet e Bashkuara, shitjet e shtëpive të reja u rritën 4 përqind, duke arritur një nivel rekord në muajin qershor. Një raport i Departamentit amerikan të tregtisë thoshte se nëse shitjet vazhdojnë të rriten me ritmet e qershorit gjatë gjithë vitit, në Shtetet e Bashkuara do të shiten rreth 1,4 milion shtëpi të reja. Përqindjet e ulta të interesit dhe shtimi i të ardhurave i kanë dhënë një shtytje të fuqishme tregut të pronave të patundëshme në Shtetet e Bashkuara.